C 184/34

Tarybos motyvų pareiškimas. Per pirmąjį svarstymą priimta Tarybos pozicija (ES) Nr. 8/2020 siekiant priimti Europos Parlamento ir Tarybos reglamentą dėl sistemos tvariam investavimui paremti sukūrimo, kuriuo iš dalies keičiamas Reglamentas (ES) 2019/2088

(2020/C 184/02)

I. ĮVADAS

2018 m. kovo 8 d. Komisija paskelbė Tvaraus augimo finansavimo veiksmų planą, kuriame išdėstė plataus užmojo ir išsamią tvaraus finansavimo strategiją. Vienas iš pagrindinių šio veiksmų plano tikslų – nukreipti kapitalo srautus į tvarias investicijas, kad būtų pasiektas tvarus ir integracinis augimas.

Šiame kontekste, 2018 m. gegužės 24 d., Komisija pateikė Tarybai pasiūlymų dėl teisėkūros procedūra priimamų aktų rinkinį:

— pasiūlymą dėl Europos Parlamento ir Tarybos reglamento dėl sistemos tvariam investavimui palengvinti, taip pat vadinamo Taksonomijos reglamentu,

— pasiūlymą dėl Europos Parlamento ir Tarybos reglamento dėl informacijos, susijusios su tvariomis investicijomis ir rizika tvarumui, atskleidimo, kuriuo iš dalies keičiama Direktyva (ES) 2016/2341, taip pat vadinamo Reglamentu dėl informacijos atskleidimo, ir

— pasiūlymą dėl Europos Parlamento ir Tarybos reglamento, kuriuo dėl anglies pėdsako mažinimo ir teigiamo poveikio mažinant anglies pėdsaką lyginamųjų indeksų iš dalies keičiamas Reglamentas (ES) 2016/1011, taip pat vadinamas Reglamentu dėl lyginamųjų indeksų.

Reglamentas dėl informacijos atskleidimo ir Reglamentas dėl lyginamųjų indeksų buvo paskelbti Europos Sąjungos oficialiajame leidinyje atitinkamai kaip Reglamentas (ES) 2019/2088 (1) ir Reglamentas (ES) 2019/2089 (2).

Europos Parlamentas priėmė savo poziciją per pirmąjį svarstymą dėl Taksonomijos reglamento 2019 m. kovo 28 d. plenarinėje sesijoje.

Finansinių paslaugų darbo grupė nagrinėjo pasiūlymą dėl Taksonomijos reglamento keliuose posėdžiuose, pirmininkaujant įvairioms valstybėms narėms.

Nuolatinių atstovų komitetas (COREPER II) 2019 m. rugsėjo 25 d. susitarė dėl pirminių derybų įgaliojimų. Šie įgaliojimai buvo peržiūrėti 2019 m. gruodžio 16 d.

2019 m. gruodžio 16 d. buvo pasiektas galutinis kompromisas su Europos Parlamentu ir todėl buvo galima užbaigti derybas.

2020 m. sausio 23 d. Europos Parlamento Ekonomikos ir pinigų politikos komitetas (ECON) ir Aplinkos, visuomenės sveikatos ir maisto saugos komitetas (ENVI) patvirtino trišalio dialogo derybų rezultatus. 2020 m. sausio 24 d. tų komitetų pirmininkai nusiuntė pirmininkaujančiai valstybe narei laišką, kuriame nurodė, kad plenariniame posėdyje rekomenduos per antrąjį svarstymą Parlamente pritarti Tarybos pozicijai, tekstą patikrinus teisininkams lingvistams.

2020 m. vasario 18 d. Taryba pasiekė politinį susitarimą dėl peržiūrėto teksto.

Atsižvelgdama į pirmiau nurodytą susitarimą ir teisininkams lingvistams peržiūrėjus tekstą, 2020 m. balandžio 15 d. Taryba priėmė poziciją per pirmąjį svarstymą laikydamasi įprastos teisėkūros procedūros, nustatytos Sutarties dėl Europos Sąjungos veikimo (SESV) 294 straipsnyje.

II. TIKSLAS

Vienas iš Tvaraus augimo finansavimo veiksmų plane nustatytų tikslų – nukreipti kapitalo srautus į tvarias investicijas, kad būtų pasiektas tvarus ir integracinis augimas. Todėl svarbiausias ir skubiausias veiksmas yra priimti Taksonomijos reglamentą, kuriuo bus sukurta suvienodinta tvarios veiklos klasifikavimo sistema. Aiškios rekomendacijos, kokios rūšies veikla laikytina padedančia siekti aplinkos tikslų, padėtų informuoti investuotojus apie investicijas, kuriomis finansuojama aplinkos atžvilgiu tvari ekonominė veikla. Visoje Sąjungoje turėtų būti suderinti kriterijai, pagal kuriuos būtų nustatoma, ar ekonominė veikla laikytina tvaria aplinkos atžvilgiu, kad būtų pašalintos vidaus rinkos veikimo kliūtys siekiant rinkti lėšas darnumo projektams ir siekiant užkirsti kelią kliūčių tokiems projektams atsiradimui ateityje. Taip suderinus kriterijus, ekonominės veiklos vykdytojams bus lengviau tarpvalstybiniu mastu rinkti lėšas savo aplinkos atžvilgiu tvariai veiklai, nes jų ekonominę veiklą būtų galima palyginti su vienodais kriterijais siekiant ją pasirinkti kaip pagrindinį turtą aplinkos atžvilgiu tvarioms investicijoms. Todėl toks suderinimas palengvintų tarpvalstybinį tvarų investavimą Sąjungoje.

Kad būtų galima nustatyti atitinkamos ekonominės veiklos tvarumą aplinkos atžvilgiu, Taksonomijos reglamentu bus nustatytas išsamus šių šešių aplinkos tikslų sąrašas: klimato kaitos švelninimas; prisitaikymas prie klimato kaitos; tausus vandens ir jūrų išteklių naudojimas ir apsauga; perėjimas prie žiedinės ekonomikos; taršos prevencija ir kontrolė bei biologinės įvairovės ir ekosistemų apsauga ir atkūrimas.

Kiekvienam aplinkos tikslui Komisijai priimant deleguotuosius aktus bus nustatyti vienodi techninės analizės kriterijai, pagal kuriuos būtų nustatoma, ar ekonomine veikla svariai prisidedama prie to tikslo. Vienas iš vienodų kriterijų svarbių elementų taip pat susijęs su siekiu vengti reikšmingos žalos bet kuriam iš aplinkos tikslų, siekiant išvengti, kad investicijos būtų laikomos aplinkos atžvilgiu tvariomis tais atvejais, kai ekonomine veikla, kuriai tos investicijos teikia naudą, aplinkai daroma reikšminga žala viršija jos prisidėjimą prie aplinkos tikslo. Be to, būtiniausių apsaugos priemonių laikymasis yra dar viena sąlyga, kad ekonominė veikla būtų laikoma tvaria aplinkos atžvilgiu.

III. PER PIRMĄJĮ SVARSTYMĄ PRIIMTOS TARYBOS POZICIJOS ANALIZĖ

a) Materialinė taikymo sritis

Pagal Tarybos tekstą Taksonomijos reglamentu pirmiausia siekiama nustatyti aplinkos atžvilgiu tvarią veiklą, kuria daromas didelis poveikis aplinkos tvarumui, ir taip reaguojama į neatidėliotiną poreikį Sąjungos lygmeniu nustatyti, kuri veikla laikytina žaliąja veikla. Be to, Tarybos tekste Komisijos prašoma ne vėliau kaip 2021 m. gruodžio 31 d. paskelbti ataskaitą, kurioje būtų aprašytos nuostatos, būtinos, kad šio reglamento taikymo sritis būtų išplėsta, kad į ją būtų įtraukta aplinkos atžvilgiu tvari ekonominė veikla, kuri nedaro didelio poveikio aplinkos tvarumui, ekonominė veikla, kuri daro reikšmingą žalą aplinkos tvarumui, taip pat įtraukti kiti tvarumo tikslai, pavyzdžiui socialiniai tikslai.

Taip pat kad būtų padidintas skaidrumas ir kad finansų rinkos dalyviai galutiniams investuotojams pateiktų objektyvų pagrindą siekiant palyginti, kokia investicijų dalimi finansuojama aplinkos atžvilgiu tvari ekonominė veikla, Taksonomijos reglamentu papildomos taisyklės dėl skaidrumo prieš sutarties sudarymą atskleidžiamoje informacijoje ir periodinėse ataskaitose, nustatytos Informacijos atskleidimo reglamente, taikomos ne tik taksonomijos reikalavimus atitinkantiems finansiniams produktams, bet ir kitiems finansiniams produktams, įskaitant pareigą pateikiant informaciją, kuri turi būti atskleista, pridėti faktinius pareiškimus.

b) Subjektinė taikymo sritis

Tarybos pozicijoje nustatoma, kad didelės bendrovės, kurioms taikoma pareiga skelbti nefinansinę informaciją pagal Direktyvos 2013/34/ES 19a arba 29a straipsnį, savo nefinansinėse ataskaitose arba konsoliduotosiose nefinansinėse ataskaitose teiks informaciją apie tam tikrus su klimatu susijusius pagrindinius veiklos rezultatų rodiklius, kurie grindžiami Taksonomijos reglamentu nustatyta sistema. Taip bus suteikta naudingos informacijos investuotojams, besidomintiems bendrovėmis, kurių produktais ir paslaugomis svariai prisidedama siekiant vieno iš Taksonomijos reglamente nustatytų aplinkos tikslų.

c) Valdymas

Atsižvelgiant į tai, kad siekiant įvertinti ekonominės veiklos poveikį aplinkai reikia konkrečios techninės informacijos, ir į tai, kad tiek mokslas, tiek technologijos greitai keičiasi, aplinkos atžvilgiu tvarios ekonominės veiklos techninės analizės kriterijai Komisijai priimant deleguotuosius aktus bus nustatyti ir reguliariai pritaikomi vadovaujantis 2016 m. balandžio 13 d. Tarpinstituciniame susitarime dėl geresnės teisėkūros nustatytais principais ir procedūromis, pasitelkiant Valstybių narių ekspertų grupę tvarių finansų klausimais ir tvaraus finansavimo platformą. Komisija įsteigs Platformą, kurioje dalyvaus labai įvairūs ekspertai, atstovaujantys tiek viešajam, tiek privačiajam sektoriams, taip pat pilietinei visuomenei.

d) Poveikio klimatui neutralumas

Tarybos tekste nustatyti aiškūs techninės analizės kriterijų reikalavimai, kurių Komisija turės laikytis, kai ji rengs tuos kriterijus pasitelkdama deleguotuosius aktus. Pagal šiuos reikalavimus, inter alia, pripažįstamas technologinio neutralumo principas nustatant techninės analizės kriterijus ir nustatoma, kad techninės analizės kriterijais bus užtikrinta, kad elektros energijos gamybos veikla, kuriai naudojamas kietasis iškastinis kuras, nebūtų laikytina aplinkos atžvilgiu tvaria ekonomine veikla. Be to, Tarybos tekste nustatomi reikalavimai, susiję su perėjimo veikla ir sąlygas sudarančia veikla.

e) Įgyvendinimo terminai

Tarybos tekste nustatomas reikalavimas, kad Komisija teiktų pirmenybę deleguotiesiems aktams, kuriais siekiama su klimatu susijusių tikslų, ir juos priimtų ne vėliau kaip 2020 m. gruodžio 31 d., siekiant užtikrinti, kad jie būtų pradėti taikyti nuo 2022 m. sausio 1 d. Deleguotųjų aktų, kuriais siekiama likusių tikslų pagal Taksonomijos reglamentą, priėmimas planuojamas ne vėliau kaip 2021 m. gruodžio 31 d., siekiant užtikrinti, kad jie būtų pradėti taikyti nuo 2023 m. sausio 1 d.

Europos Parlamentas galėtų pritarti šiems pakeitimams.

IV. IŠVADA

Per pirmąjį svarstymą priimta Tarybos pozicija atspindi kompromisinį susitarimą, pasiektą Tarybos ir Europos Parlamento derybų metu, padedant Komisijai.

Taryba mano, kad jos per pirmąjį svarstymą priimta pozicija yra subalansuota visuma ir kad Taksonomijos reglamentas, kai jis bus priimtas, atliks itin svarbų vaidmenį nukreipiant kapitalo srautus į tvarias investicijas, kad būtų pasiektas tvarus ir integracinis augimas, ir todėl yra vienas iš pagrindinių veiksmų siekiant bendro tikslo užtikrinti, kad iki 2050 m Europos Sąjungos poveikis klimatui taptų neutralus.

(1) OL L 317, 2019 12 9, p. 1.

(2) OL L 317, 2019 12 9, p. 17.